શાકાહારી હોઈ એ માટેની શોધ ક્યારેક કરવી પડે, ક્યારેક વળી એવી રૅસ્ટોરાં અચાનક દેખાઈ જાય. પહેલે દિવસે સ્ટૉકહોમના જૂના વિભાગની ગલીઓમાં ફરતાં ‘ફલાફલ’ વેચતી એક નાની દુકાન દેખાઈ ગયેલી. મધ્ય-પૂર્વના કેટલાક દેશોમાં ‘ફલાફલ’ મળે – જાડી રોટલી ને એમાં ચણાનાં પકોડાં, તલની ચટણી, ટામેટાં વગેરે ભરેલાં હોય. આવી રીતે ‘ફલાફલ’ ને વર્ણવી શકાય. આપણને ભાવે, ને પેટ પણ ભરાય; સસ્તું પણ હોય, એટલે સ્ટૉકહોમમાં રોજ એક વાર તો એ ખાઈ જ લેતી હતી. એ દુકાન ચલાવતો હતો એક ‘કર્ડ’ – એટલે કે, કર્ડીશ પુરુષ. ઈરાક અને ટર્કીના છેક ઉત્તરના પર્વતીય વિસ્તારોમાં આ જાતિ વસે છે. એમના કરુણ નસીબે એ સત્તાધારીઓની હિંસક વૃત્તિનો ભોગ બનેલી છે. ઘર છોડી ભાગી નીકળેલાં ‘કર્ડ’ સ્ત્રી-પુરુષો યુરોપમાં શક્ય બને ત્યાં વસી જાય છે. એવાં કેટલાંક સ્વિડન પહોંચ્યાં. દુકાનવાળો માણસ દેખાવે આરબ-મુસ્લિમ જેવો લાગેલો, તેથી જરા જાણવા માટે મેં પૂછેલું. એ નાના ધંધામાં ગુજરાન ચલાવી શકતો હતો. એથી મને સારું લાગેલું. સાથે જ, એમ પણ થયેલું, ‘ઓહો, વખાના માર્યા લોકો ક્યાંથી ક્યાં જઈ વસે છે.’